Moderaterne

Moderaterne er et dansk politisk midterparti, der officielt blev stiftet den 5. juni 2022 efter en årelang stiftelsesproces. Partiet er blevet til på foranledning af tidligere statsminister Lars Løkke Rasmussen. Partiet har siden primo 2022 haft et fuldt dækkende regionalt organisatorisk netværk.

Partiets politiske leder og formand er Lars Løkke Rasmussen. Partiet er grundlagt på baggrund af en digital kultur, der giver det enkelte medlem en direkte adgang til at deltage i debatten i partiet.

Stiftelse og historie 
Stiftelsen af Moderaterne er et resultat af det tumulte interne opgør i Venstres formandskab mellem Kristian Jensen og Løkke Rasmussen, som endte i, at begge fratrådte deres poster, og Løkke Rasmussen senere, d. 1. januar 2021 meldte sig ud af Venstre og d. 8. januar 2021 startede et såkaldt "Politisk Mødested". Siden meddelte Løkke Rasmussen, at intentionen var at stifte et nyt dansk midterparti.

Partiets navn blev annonceret af Løkke i en tale på Grundlovsdag 5. juni 2021. Samtidig fortalte han, at hans hovedscenarie var, at partiet ville blive stiftet efter kommunalvalget 2021, men at indsamlingen af de krævede 20.182 vælgererklæringer allerede ville begynde før den planlagte partistiftelse, for at muliggøre deltagelse i et eventuelt tidligt folketingsvalg i selvsamme efterår.

Den 15. september 2021 havde partiet indsamlet vælgererklæringer nok til at kunne stille op til næste folketingsvalg, men Løkke Rasmussen valgte ikke at lukke indsamlingen men lade den køre videre ca. 5½ måned mere. Partiet blev således først opstillingsberettiget i 2022.

Den officielle lancering af partiet samt åbning af hjemmeside og medlemstegning til partiet Moderaterne begyndte søndag d. 16. januar 2022.

Den 2. marts 2022 meddelte Lars Løkke Rasmussen, at underskriftsindsamlingen til opstilling af partiet Moderaterne til folketingsvalg var afsluttet, og at Indenrigsministeriet nu ville gennemgå de indsamlede underskrifter for godkendelse. Den 14. marts 2022 forelå godkendelsen fra Indenrigsministeriet, og partiet stillede op med partibogstavet M.

Politik 
Lars Løkke Rasmussen forklarede i 2021, at partiet skulle være et centrumorienteret parti, "der har ambition om at blive en fornuftig, pragmatisk og udogmatisk stemme i den politiske debat, der kan skabe fremdrift og forandringer i et krydsfelt mellem en ‘blå blok’, der martres af værdipolitikken og en ‘rød blok’, der hænger fast i et fortidigt syn på individ og stat.".

Organisation 
Partiet var frem til årsmødet i juni 2022 organiseret med Lars Løkke Rasmussen som politisk leder. På mødet den 5. juni 2022 blev han tillige formelt valgt som partiets politiske leder.

Partiet har ansat Anders Schiermer som partisekretær og Jakob Engel-Schmidt som sekretariatschef på Christiansborg, og på lokalt plan har partiet en regional bestyrelse repræsenterende hver af de 10 storkredse.

Repræsentation 
Lars Løkke Rasmussen var indtil Folketingsvalget 2022 partiets eneste repræsentant i Folketinget. Ved valget fik partiet indvalgt i alt 16 mandater og blev dermed Folketingets tredjestørste parti.

Bergur Løkke Rasmussen som var indtrådt i Europa-Parlamentet i 2022 som afløser for Søren Gade skiftede i marts 2023 parti fra Venstre til Moderaterne som derved blev repræsenteret i Europa-Parlamentet.

Valgresultater

Folketingsvalg

Noter

Referencer

Eksterne henvisninger 
 Moderaternes hjemmeside

Politiske partier i Danmark
Etableret i 2022